**La paraula**

Que sortí davant la porta, e que cadó tot sobte. Lo Samu podón pas har arren.

Dempús èra tornat de preson, lo Domí èra pas mèi lo dont avèn coneishut. Tostemps dançar. Que galopèva los bals d'Aush a Castèthgelós, a la Tèsta o ad Acs. Lo praube d'eth qu'avè trop dançar, probable.

Pertant, de davant, que passèva per un valent, un esmerit, e dab aquò bon pinhèr ; pas maishant enta'us obrèrs, totun que sabè los sarrar. S'èra amassat atau ua bròja cussa d'escuts. Pintèva pas.

Qu'es aquò la destinada.

Qu'ic diden : lo qui s'amorosa de la coda deu can, que tròba qu'es ua bròja flor.

L'amor se li hiquè dessús. Un amor deus terribles. La Madò era medissa se n'estonèva.

— Madò e'm disharàs pas?

La Madò, a la longa, s'estadiva, e eth qu'ic sentí.

— Mado, vòs pas me dishar, dic-me ?

La Madò, amor lo jorn e la neit que comencèva de se'n hartar.

— Madò es vrai que'm disharés ?

La Madò responè pas. E que vivón amassa en çò d'era, dus o tres ans atau.

— Madò se, tu, me dèishas, que te metrèi l'ostau a huec !

Te'n balhi la paraula.

Dinc a un jorn, la Madò voló pas mèi aqueth òmi. Didèn se n'èra trobat un de Vernòs.

Tè, pardí, lo Domí que li hiquè l'ostau a huec, bien com cau.

— Que sabetz, Domí, puish pas sonque ves condemnar.

— Mossur lo President, que pagarèi.

— La lei qu'es la lei. Que vatz anar en carcèr.

— Mossur lo President, pòdetz pas har aquò ! Tot lo contrari. Me pòdetz pas punir d'aver tenut paraula...

Quan sortí d'estar barrat, lo Domí n’èra pas mèi a conéisher.

Aquí salsas, aquí sambas, aquí sauts, e virabòcs. Se semblèva — lo podèn pas mèi téner — aus chivaus de Sent-Delian. E despensèva tots los sons escuts, e un chic los deus auts.

Qu'èra la soa destinada. Que cau morir de quauqua mòda.

D'amor... D'un còp de calor... V'ic sèi...